КъБР-м и Iэтащхьэр «Урысей зэкъуэтым» и съездым хэтщ
Къэбэрдей-Балъкъэр Республикэм и Iэтащхьэ, «Урысей зэкъуэт» партым и Совет Нэхъыщхьэм хэт Къанокъуэ Арсен мы зэманым партым Москва щригъэкIуэкI съездым хэтщ.
А зэхыхьэшхуэм къыщапщытэжынущ иужьрей зэманым ирагъэкIуэкIа лэжьыгъэхэр. Апхуэдэу съездым щаубзыхунущ къэкIуэну зэманым партым и стратегиер зыхуэдэу щытынур.
Япэ махуитIым делегатхэр тепсэлъыхьащ съездым къыщыхалъхьа Iуэхухэм. Ещанэ махуэм съездым и лэжьыгъэм щыпищэнущ Сату пщIантIэм (Гостинный двор). Абы доклад щищIынущ партым и тхьэмадэ Медведев Дмитрий. Апхуэдэу ар щIыналъэхэм я унафэщIхэми яIущIэнущ.
Парт съездым и лэжьыгъэм хиубыдэу «Урысей зэкъуэтым» и тхьэмадэр жэпуэгъуэм и 5-м цIыхухэм я жылагъуэ екIуэлIапIэхэм я унафэщIхэм яхуэзэнущ.
КъызэралъытэмкIэ, мы съездым «Урысей зэкъуэт» партым и уставым зэхъуэкIыныгъэ щхьэхуэхэр щыхалъхьэнущ, апхуэдэу партым и унафэщI органхэр щыхахынущ.
КъБР-м и Iэтащхьэмрэ Правительствэмрэ я пресс-IуэхущIапIэ.
Бозий Натбий: Нэхъыщхьэр цIыхухэрщ, абыхэм я Iуэхухэр дэгъэкIынырщ
«Урысей зэкъуэт» партым и Къэбэрдей-Балъкъэр щIыналъэ къудамэм и секретарь Бозий Натбий тепсэлъыхьащ партым и ХIV съездым япэ махуэм зэфIигъэкIа лэжьыгъэм. А махуэм Къэбэрдей-Балъкъэр Республикэм и делегацэр хэтащ хэхыныгъэхэр къызэрызэрагъэпэщам, ахэр фокIадэм и 8-м зэрырагъэкIуэкIам, апхуэдэу УФ-м и субъектхэм законхэр къыдэзыгъэкI я органхэм щыIэ фракцэхэм зэфIагъэкIхэм щыхэплъа секцэм.
«Махуэ псом дэ зэхуэтIуэтащ партым и къызэгъэпэщыкIэр, абы и къудамэу щIыналъэхэм щыIэхэр хэхакIуэхэм, цIыху псоми зэрадэлажьэр, УФ-м и субъектхэм законхэр къыдэзыгъэкI я органхэм ди фракцэхэм щызэфIагъэкIхэр. Къэпсэлъахэм Iуэхум хэлъ ныкъусаныгъэхэр утыку къралъхьащ икIи Iуэхур егъэфIэкIуэнымкIэ лэжьыпхъэу къалъытэхэр яубзыхуащ.
Ди дежкIэ икъукIэ сэбэпщ хэхыныгъэхэр нэгъуэщI щIыналъэхэм къызэрыщызэрагъэпэщым, гугъуехь пыухыкIахэр зэрыщыдагъэкIым щыгъуазэ зэрызытщIар.
Псоми зэакъылэгъуу жаIащ цIыхухэм быдэу уапыщIауэ улэжьэным, абыхэм зэрыпхузэфIэкIкIэ защIэбгъэкъуэным нэхъ Iуэхушхуэ зэрыщымыIэр. Законхэр къыдэгъэкIынымкIэ IэнатIэм партым и лIыкIуэу пэрытхэми я зэфIэкIыр зыхуаунэтIыпхъэр цIыхухэм я нэхъыбапIэр арэзы зытехъуэн законхэмрэ хабзэ мардэхэмрэ къэщтэнырщ», — къыхигъэщхьэхукIащ Бозий Натбий.
